Καπαμάς
Καπαμάς, κυριακάτικο και γιορτινό μαγειρευτό φαγητό, συνήθως με χοιρινό. Το καλοκαίρι το κάνουν επίσης με κατσικάκι ή με μοσχάρι.
500 γρ. κρεμμυδάκια του στιφάδου, καθαρισμένα, 1 κιλό χοιρινή σπάλα, με το κόκαλο, σε μέτρια κομμάτια, 500 γρ. μικρές πατατούλες, καλά πλυμένες, 3 σκελίδες σκόρδο, σε φετάκια, 1 φλιτζ. τσαγιού κρασί ροζέ, 1-2 φύλλα δάφνης, 1 κουτ. σούπας πελτές, 300 γρ. ντοματάκια κονσέρβας, ψιλοκομμένα, 1 φλιτζ. τσαγιού ξερά ξινά δαμάσκηνα (με ή χωρίς κουκούτσια), 100 ml ελαιόλαδο, αλάτι, φρεσκοτριμμένο πιπέρι
Σε φαρδιά και ρηχή κατσαρόλα σοτάρουμε τα κρεμμυδάκια στο λάδι για 6-7 λεπτά, μέχρι να ροδίσουν. Προσθέτουμε το κρέας και τις πατάτες και σοτάρουμε, ανακατεύοντας για άλλα 5-6 λεπτά, μέχρι να ροδίσουν κι αυτά τα υλικά, ρίχνουμε τα σκόρδα και ανακατεύουμε για 1 λεπτό. Σβήνουμε με το κρασί και μαγειρεύουμε για 1-2 λεπτά, να εξατμιστεί το αλκοόλ. Ρίχνουμε ζεστό νερό τόσο ώστε να καλύψει τα υλικά, προσθέτουμε τη δάφνη, τον πελτέ και την ντομάτα και αφήνουμε να πάρει μία βράση.Ρίχνουμε τα ξερά δαμάσκηνα, χαμηλώνουμε τη φωτιά, σκεπάζουμε το σκεύος καλά και σιγομαγειρεύουμε για 1-1 1⁄2 ώρα, μέχρι να μαλακώσει καλά το κρέας. Καλό είναι να μην προσθέσουμε επιπλέον νερό στο μαγείρεμα, για να μην αραιώσει η σάλτσα.
Πατάτες,Χοιρινό